
B7‑0534/2012
Europa-parlamentets beslutning om henstillingerne fra gennemgangskonferencen for ikkespredningstraktaten vedrørende skabelsen af et Mellemøsten uden masseødelæggelsesvåben 

(2012/2890(RSP))

Europa-Parlamentet,

–
der henviser til sine tidligere beslutninger af 26. februar 2004
, 10. marts 2005
, 17. november 2005
 og 14. marts 2007
 om nuklear ikkespredning og afrustning samt af 10. marts 2010
 om traktaten om ikkespredning af kernevåben,

–
der henviser til rapporten om gennemførelsen af den europæiske sikkerhedsstrategi, der blev vedtaget af Det Europæiske Råd den 11. december 2008,

–
der henviser til Den Europæiske Unions strategi imod spredning af masseødelæggelsesvåben (WMD), som Det Europæiske Råd vedtog den 12. december 2003,

–
der henviser til Rådets erklæring af 8. december 2008 om styrkelse af den internationale sikkerhed og især punkt 6, 8 og 9 i denne erklæring, der udtrykker EU's "beslutsomhed om at bekæmpe spredning af masseødelæggelsesvåben og deres fremføringsmidler",

–
der henviser til erklæring af 24. november 2012 fra talspersonen for Kommissionens næstformand/EU’s højtstående repræsentant Catherine Ashton om udsættelsen af Helsinki-konferencen om oprettelse af en WMD-fri zone i Mellemøsten;  

–
der henviser til de tre EU-seminarer, henholdsvis seminaret om "sikkerhed i Mellemøsten, ikke-spredning af masseødelæggelsesvåben og nedrustning", afholdt i Paris i juni 2008, det første seminar for EU-konsortiet for ikkespredning om Mellemøsten, afholdt i Bruxelles den 6.-7. juli 2011, og det andet seminar for EU-konsortiet for ikkespredning om Mellemøsten, afholdt den 5.-6. november 2012, som havde til formål at forberede FN-konferencen om en WMD-fri zone i Mellemøsten,

–
der henviser til slutdokumentet fra gennemgangskonferencen i 2010 mellem parterne i traktaten om ikkespredning af kernevåben, især til slutdokumentets bind I, Konklusioner og anbefalinger for opfølgningstiltag, pkt. 104 og 116, og kapitel IV om Mellemøsten, især gennemførelsen af ​​1995-resolutionen om Mellemøsten,

–
der henviser til traktaterne om regionale WMD-fri zoner, herunder traktaten om forbud mod kernevåben i Latinamerika og Caribien fra 1967, traktaten om en kernevåbenfri zone i Det Sydlige Stillehav fra 1985, traktaten om en kernevåbenfri zone i Sydøstasien fra 1995, traktaten om en kernevåbenfri zone i Afrika fra 1996 og traktaten om en kernevåbenfri zone i Centralasien fra 2006,

–
der henviser til FN's Sikkerhedsråds resolutioner 1540 (2004) og 1673 (2006) om ikke-spredning af masseødelæggelsesvåben,

–
der henviser til FN's generalsekretær Ban Ki-Moons erklæring af 24. november 2012, hvori han bekræfter sin støtte til indkaldelse af en FN-sponsoreret konference med deltagelse af alle stater i Mellemøsten med henblik på at oprette en zone, der er fri for kernevåben og andre masseødelæggelsesvåben,

–
der henviser til forretningsordenens artikel 110, stk. 2,

A.
der henviser til, at spredning af WMD og disses fremføringsmidler til både statslige og ikke-statslige aktører er en af de alvorligste trusler mod den internationale stabilitet og sikkerhed;

B. 
der henviser til nødvendigheden af at styrke ikkespredningstraktaten (NPT), der er hjørnestenen i den globale ikkespredningsordning, og at anerkende, at det haster med at udvise resolut politisk lederskab og tage en række progressive, på hinanden følgende skridt for at bekræfte NPT's fortsatte gyldighed samt at forstærke de aftaler, traktater og organer, som til sammen udgør den eksisterende ikkesprednings- og nedrustningsordning;

C.
der henviser til, at EU har forpligtet sig til at gøre brug af alle disponible instrumenter for at forhindre, afskrække fra, standse og om muligt eliminere spredningsprogrammer, der vækker bekymring på globalt plan, som det klart kommer til udtryk i EU's strategi mod spredning af masseødelæggelsesvåben, der blev vedtaget af Det Europæiske Råd den 12. december 2003;

D.
der henviser til den generaliserede indføjelse af "ikkespredningsklausuler" i de aftaler, der er indgået mellem EU og tredjelande siden 2003;

E.
der henviser til, at der i kapitel IV i slutdokumentet fra NPT-gennemgangskonferencen i 2010 blev rettet en indtrængende appel til alle stater i regionen om at tage de relevante skridt og tillidsskabende foranstaltninger med henblik på at opfylde målsætningerne fra 1995-resolutionen om Mellemøsten; der henviser til, at dokumentet også indeholdt en indtrængende opfordring til parterne om at indkalde en konference i 2012, der skulle have deltagelse af alle stater i Mellemøsten og vedrøre oprettelse af en zone, som var fri for kernevåben og alle andre masseødelæggelsesvåben, i Mellemøsten;

F.
der henviser til, at der i kapitel IV i slutdokumentet fra NPT-gennemgangskonferencen i 2010 endvidere rettedes en appel til FN's generalsekretær og medsponsorerne af resolutionen fra 1995 om at udpege en facilitator, der skulle have mandat til at fremme gennemførelsen af 1995-resolutionen og gøre forberedelser til indkaldelse af konferencen i 2012; der henviser til, at den finske viceudenrigsminister, Jaakko Laajava, blev udnævnt til facilitator, og Finland blev udpeget som værtsland for 2012-konferencen;

G.
der henviser til, at FN's generalsekretær Ban Ki-Moon den 24. november 2012 udtalte, at 2012-konferencen måske ville blive afholdt i 2013;

1.
beklager dybt udsættelsen af 2012-konferencen om oprettelse af en zone i Mellemøsten, der er fri for kernevåben og andre masseødelæggelsesvåben;

2.
opfordrer indtrængende FN's generalsekretær, FN's facilitator, sponsorerne af resolutionen fra 1995 om Mellemøsten, EU-institutionerne og EU-medlemsstaterne til at sikre, at 2012-konferencen finder sted senest i begyndelsen af 2013;

3.
erindrer alle interessenter om, hvor presserende dette spørgsmål er, set i lyset af konflikten og forhandlingerne om det iranske atomprogram og borgerkrigen i Syrien; erindrer endvidere om, at den syriske regering fortsat råder over et af verdens største og farligste arsenaler af kemiske våben; 

4.
opfordrer til iværksættelse af et nyt tillidsskabende initiativ på regionalt plan baseret på initiativet fra Helsinki-processen og med henblik på at opfylde det langsigtende mål om et Mellemøsten uden militære konflikter;

5.
går ind for etablering af kernevåbenfrie zoner som et løfterigt første skridt i retning af en kernevåbenfri verden;

6.
konstaterer med stor tilfredshed, at der allerede er etableret fem regionale kernevåbenfrie zoner i henholdsvis Latinamerika og Caribien, Det Sydlige Stillehav, Sydøstasien, Centralasien og Afrika; opfordrer medlemsstaterne, USA og Rusland til at følge dette eksempel ved at oprette en europæisk zone uden masseødelæggelsesvåben; opfordrer den franske og den britiske regering til at skille sig af med deres kernevåben; opfordrer indtrængende USA's regering til at fjerne alle taktiske kernevåben fra Europa og anmoder Den Russiske Føderations regering om at trække alle sine kernevåben tilbage fra den vestlige del af sit område;

7.
opfordrer alle berørte parter til at fremme målet om fuldstændig nuklear afrustning på grundlag af en international traktat om gradvis afskaffelse af kernevåben på verdensplan og bekræfter sin modstand mod anvendelse af atomenergi til såvel militære som civile formål på grund af den iboende risiko for dobbelt anvendelse;

8.
opfordrer alle parter til at tage deres militære doktrin op til revision med henblik på at give afkald på enhver førsteslags-mulighed;

9.
opfordrer i den henseende indtrængende næstformanden/den højtstående repræsentant og Kommissionen til at gøre enhver bestræbelse for at højne europæernes bevidsthed om ikkespredningsspørgsmål i samarbejde med alle de parter og ikke-statslige aktører, der arbejder for en kernevåbenfri verden, herunder navnlig netværket Parliamentarians for Nuclear Non Proliferation and Disarmament (PNND), netværket Mayors for Peace og netværket af kernevåbenfrie kommuner;

10.
pålægger sin formand at sende denne beslutning til næstformanden i Kommissionen/Unionens højtstående repræsentant for udenrigsanliggender og sikkerhedspolitik, Rådet, Kommissionen, FN's generalsekretær, FN's facilitator samt regeringer og parlamenter i regionen.

